Goodyear se rateltaai-bande vir álle terreine | Maroela Media
Good Year se Wrangler® All-Terrain Adventure (Foto: Good Year)
Goodyear beloof 'n sterk, duursame band wat rateltaai is vir veldry en moeilike terreine, maar wat ook tuis is op die teerpad waar bande 'n groot gedeelte van hul lewe deurbring.
Sportnutsvoertuie en bakkies is besig om wêreldwyd verskriklik gewild te raak, nes hier in Suid-Afrika. In 2016 was meer as 40% van alle nuwe voertuie wat in Suid-Afrika geregistreer is 'n sportnutsvoertuig of 'n 4×4.
Die Wrangler All-Terrain Adventure word versterk met 'n ultra-sterk Kevlar-laag. Dié laag verhard die loopvlak en bied die vermoë om beter te vaar teen gate en snye in die bande. Die eienskappe word ondersteun deur Durawall™-tegnologie wat die sykante teen skade versterk. Oop skouerblokkies verbeter die bande se vermoë om modder uit die loopvlak te skuif om beter in gladde situasies vas te trap.
'n Onafhanklike DEKRA-toets toon dat die Wrangler All-Terrain Adventure gemiddeld 37% beter afstand oor sy leeftyd sal behaal as sy mededingers. Goodyear gaan ook die Wrangler All-Terrain Adventure beskikbaar stel in 'n verskeidenheid nuwe groottes, tot en met 19". Die nuwe groottes sal teen einde 2017 beskikbaar wees by handelaars.
Maroela Media het die bekendstelling bygewoon en 'n Volkswagen Amarok TDI 4 Motion getoetsry wat met die nuwe bande toegerus is. Ons het ongeveer 200 km afgelê oor verskeie terreine en die Wrangler All-Terrain Adventure verbaas werklik met sy stilte op die teerpad. Ons is onder meer oor Montagupas – een van die mooiste uitsigte wat ek al beleef het.
André de Villiers van Safari 4×4 Roetes het ook vir ons 'n demonstrasie gedoen teen 'n indrukwekkende duin op. Kyk, die Amarok is taai en André se vermoë speel ook 'n rol, maar vir 'n alle-terrein-band het die Wrangler All-Terrain Adventure beslis beïndruk.
Hoop die verbetering is werklik . Ek het 2 stelle van die huidige Wranglers gehad , maks 40,000 per stel en het hard gery . Koop toe General Grabbers . Voel soos n nuwe bakkie en na 20000 km is slytasie amper nie merkbaar nie .